24.2.2022
DA
Den Europæiske Unions Tidende
L 45/1617
KOMMISSIONEN LÅNOPTAGELSES- OG LÅNGIVNINGSTRANSAKTIONER — LÅNOPTAGELSE OG LÅNGIVNING MED SIKKERHEDSSTILLELSE OVER UNIONENS BUDGET (TIL ORIENTERING)
VII.
DEN EUROPÆISKE UNIONS SIKKERHEDSSTILLELSE FOR EURATOM-LÅN BEREGNET PÅ AT ØGE SIKKERHEDEN OG EFFEKTIVITETEN I ATOMKRAFTVÆRKER I LANDENE I CENTRAL- OG ØSTEUROPA SAMT FÆLLESSKABET AF UAFHÆNGIGE STATER
1.
Retsgrundlag Rådets afgørelse 77/270/Euratom af 29. marts 1977 om bemyndigelse for Kommissionen til at optage Euratom-lån med henblik på et bidrag til finansieringen af atomkraftværker (EFT L 88 af 6.4.1977, s. 9).
2.
Beskrivelse I overensstemmelse med afgørelse 94/179/Euratom (EFT L 84 af 29.3.1994, s. 41) udvider Den Europæiske Union Euratom-lånenes anvendelsesområde i henhold til afgørelse 77/270/Euratom til at omfatte forbedringer af effektiviteten og sikkerheden på atomkraftværker i landene i Central- og Østeuropa samt i Fællesskabet af Uafhængige Stater.
Det gældende samlede maksimum for Euratom-lån til medlemsstater og tredjelande forbliver uændret 4 000 000 000 EUR.
Kommissionen traf i 2000 afgørelse om et lån til Kozloduy i Bulgarien (212 500 000 EUR), og sidste tranche blev udbetalt i 2006.
Kommissionen ydede i 2000 et lån til K2R4 i Ukraine, men nedsatte lånebeløbet til et EUR-beløb svarende til 83 000 000 USD i 2004.
I 2007 fik K2R4 tildelt et lån på 39 000 000 EUR (første tranche), 22 000 000 USD i 2008 og 10 335 000 USD i 2009 ifølge Kommissionens afgørelse fra 2004.
Kommissionen traf i 2004 afgørelse om et lån til Cernavodã i Rumænien (223 500 000 EUR).
En første tranche på 100 000 000 EUR og en anden tranche på 90 000 000 EUR blev udbetalt i 2005, og sidste tranche på 33 500 000 EUR blev udbetalt i 2006.
Kommissionen besluttede i 2013 at yde et lån til Energoatom, Ukraine, på 300 000 000 EUR for at forbedre sikkerheden på atomkraftværker.
Lånet ydes i samarbejde med Den Europæiske Udviklingsbank (EBRD), som parallelt hermed yder et lån på yderligere 300 000 000 EUR.
Forudsætningerne for at stille lånet til rådighed blev vurderet som helt opfyldt i 2015, og lånet blev godkendt.
Den 27. maj 2015 godkendte Kommissionen udbetalinger af beløb på op til 100 000 000 EUR under Euratom-lånet til Energoatom, under forudsætning af at Energoatom har fået udbetalt mindst 50 000 000 EUR af det lån, som selskabet har optaget hos EBRD.
Disse lån er omfattet af statsgarantier, som dækker 100 % af de beløb, der er udestående ved årets udgang.
Den første tranche på 50 000 000 EUR blev udbetalt i maj 2017, og den anden tranche på 50 000 000 EUR blev udbetalt i juli 2018.
En tredje tranche på 100 000 000 EUR blev udbetalt i juli 2020.
3.
Virkninger for budgettet Siden ikrafttrædelsen af Rådets forordning (EF, Euratom) nr.
2728/94 af 31. oktober 1994 om oprettelse af en garantifond for aktioner i forhold til tredjelande (EFT L 293 af 12.11.1994, s. 1), som efterfølgende er ændret ved Rådets forordning (EF, Euratom) nr.
480/2009 (EUT L 145 af 10.6.2009, s. 10), som ændret ved Europa-Parlamentets og Rådets forordning (EU) 2018/409 (EUT L 76 af 19.3.2018, s. 1), dækker denne fond eventuelle tilfælde af manglende betalingsevne inden for det disponible beløb.
Virkningerne for budgettet er herefter begrænset til: — én årlig betaling til eller undtagelsesvis fra garantifonden med henblik på at opretholde dens målbeløb på 9 % af de garanterede transaktioner — eventuel udløsning af sikkerhedsstillelsen i tilfælde af debitors manglende betalingsevne.
Fra den 1. januar 2007 ophører lån til Bulgarien og Rumænien med at være eksterne aktioner (se forordning (EF, Euratom) nr.
2273/2004 af 22. december 2004 om ændring af forordning (EF, Euratom) nr.
2728/94 om oprettelse af en garantifond for aktioner i forhold til tredjeland (EUT L 396 af 31.12.2004, s. 28)), og disse dækkes derfor direkte af Unionens budget og ikke af garantifonden.